
    So if you meet me, have some courtesy

Have some sympathy, and some taste

Use all your well-learned politesse

Or I’ll lay your soul to waste

M. Jagger, K. Richards, Sympathy for the Devil

  
    APATRIDI

  
    SARAJEVO

     

    prvo kažu

gasi svjetlo,

da te ne vide oni s brda, da ti ne dođu

jebat mater, rezat grlo, ubit boga

u tebi, tvojoj djeci, tvojoj ženi,

a da nikad u njega ni vjerovao nisi,

drugo,

skrivaš svoju svijeću, svoje knjige,

svoj prozor, svoju djecu, svoju ženu

prašnom dekom iza koje curi život u tišini,

u čekanju da izvana netko vikne

mater ustašku, četničku, balijsku,

sve ćemo vas pobit

kao pse, kao mrave, kao stoku neodgojenu,

gasi svjetlo, nemoj da ti ja iskopam oči jesmečuo

pa ga nikad više vidjet nećeš, nikad više, nikad,

treće, dođu

jedan s puškom, drugi s puškom, kažu gdje je,

viču ftoko, viču kvvi fu ti fe napit, viču gdje je, traže

oružje koje nemaš, kao što ni oni zube nemaju,

kao što ih nema niti tvoja mlađa kći

kojoj su pištolj u čelo uperili, znaš ih dobro,

s tvojom djecom u razred išli, pali jednom,

pali dvaput, stadion im bio kuća, ali sad su

glavni, prijete, psuju, inate se, njihova je prva,

zadnja pa i ona o sreći koju imaš jer su došli

oni, a ne glavni koji nema smisla za te knjige

koje čuvaš, koje sada idu s njima dok se smiju

kada kažu kako knjiga glavu čuva, kako treba

to da pamtiš, kako znaju oni tko je tolstoj,

nobelovac, kako bolje da ih uzmu oni

nego da ti kuća zbog njih gori, a znaš

kako gori papir, šteta ih je kad se mogu

dobro prodat.

onda dođe zima, dođe glad, dođe podrum,

tebi dođe da pojedeš samog sebe, dođe smrt

i jednog dana opet dođe jedan što mu fale

suglasnici, glavni, kaže idemo u autobus,

ukrcaj se, kaže šta se čeka, ajmo, nije grub,

nije živčan, ne dere se nego kaže, puškom kaže

digni ruke, i ne boj se,

sada ideš u slobodu.

  
    TREĆE LICE

     

    ne znam gdje da počnem, mama, možda najbolje ispočetka,

stvari krenu loše kad se kažu obrnutim redoslijedom jer

ni sunce ne izlazi na zapadu pa se bojim,

desit će se nešto loše ne budem li konzistentna, čekaj,

samo da se maknem s mjesta, evo, sad ti mogu reći,

dobro mi je ovdje sada, mama, smirujem se svakog dana malo više,

ne mislim na ono što je moglo biti, ne planiram i ne plačem,

samo čekam novo jutro, da sve opet krene ispočetka, svojim redom,

buđenje u sedam i kava bez mlijeka, mora biti crna, mama,

mora biti gorka, bez šećera, tako mora biti,

moram biti konzistentna, ne budem li, desit će se nešto loše,

čekaj, samo da se maknem s mjesta, evo,

tako počinju moja jutra, tako mora biti svakog dana,

zatim slijedi kupatilo, mama, smijat ćeš se, ali,

ja još uvijek spavam u čarapama, inače ne mogu, hladno mi je,

ovako ne moram ustajati noću, spavam sve do jutra, a onda buđenje u sedam,

kava, tako mora biti, moram biti konzistentna, mama,

pazim da veš uvijek bude okrenut na pravu stranu, bojim se,

ne bude li, desit će se nešto loše, čekaj, samo da se maknem s mjesta,

zube perem uvijek prvo slijeva, onda zdesna,

i iz kade uvijek prvo lijevom nogom, mama, ne budem li, plašim se,

desit će se nešto loše, čekaj samo da se maknem s mjesta, evo,

sad je dobro, gdje sam ono stala, mama, moram dalje redoslijedom,

odlazim na posao, cipele su redom prvo desna, zatim lijeva,

da provjerim samo je li pegla isključena, je li ključ u bravi, okrenuti dvaput,

nikad jednom, mama, moram biti konzistentna, brojim,

jedan, dva, tri koraka, a onda preskok preko kocke,

ponekad se desi pa stanem na krivu, to se brzo mora ispraviti, mama,

moram biti konzistentna, ne budem li, desit će se nešto loše, čekaj,

samo da se maknem s mjesta, evo, sad je dobro,

jutros nisam srela onu ženu, nikad ne pozdravi, ali

kad je vidim, znam, dan će biti dobar, sad se bojim,

desit će se nešto loše, nešto strašno, čekaj da se maknem s mjesta,

počela je kiša, osjećam tjeskobu, mama,

ne mogu se sjetiti da li sam isključila peglu i koliko sam puta

zaključala vrata, mama, već je podne, dan će brzo proći,

sve je dobro, zasad, samo ne znam, one čaše,

da li sam ih spremila u kuhinjski ormarić, ako nisam, bojim se,

desit će se nešto loše, nisam bila konzistentna, mama,

čekaj samo da se maknem s mjesta, samo želim natrag kući, da provjerim

je li pegla isključena, u pidžamu i u čarape za krevet,

lijevu čarapu na lijevu nogu, vidim to po obrisu stopala,

ne bude li, desit će se nešto loše, mama,

plahta mora biti glatka, deka mora biti ravna,

cedulja u donjem desnom kutu, moram biti konzistentna,

ne budem li, desit će se nešto loše, čekaj, samo da se maknem s mjesta,

viljuška je danas bila u pretincu s noževima, to se mora brzo popraviti,

knjigu sam odložila u pogrešnom kutu stola, to se mora brzo, čekaj,

evo sad je dobro, moram

biti konzistentna, mama, samo da još vidim vrata, u redu je,

dvaput, eto, tako idu moji dani, mama, pazim da sve bude kako treba, pazim,

ne bude li ispoštovan redoslijed, mama, desit će se nešto loše,

nisam bila konzistentna, kao onog jutra kad je pala prva

bomba, kad sam spavala na desnom boku, ustala na lijevu nogu i kad

nisam bila konzistentna kao sada kad još samo čekam da se desi nešto

od čega ću ozdraviti.

  
    THE TALE OF TWO CITIES

     

    imam četrnaest godina

i živim u sarajevu.

s tetkom se vozim u tramvaju,

oko nas je snijeg, a ona govori

nešto o padu vukovara.

došla je otamo s babom i dedom,

i sad idemo zajedno tramvajem na skenderiju:

ona da skupi humanitarnu pomoć,

ja da kupim ulaznicu za koncert

ekatarine velike.

priča o gradu koji je negdje pao me, dakle, zanima

koliko i pingvini iz dokumentarca

o globalnom zatopljenju.

    shvaćaš?

    imam trideset i šest godina,

a iza sebe dvadeset i jednu pušačkog staža

i odavno više ne živim u sarajevu.

ovih se dana posebno brinem

kako s mojim bronhima nešto nije u redu,

jer navečer, kad legnem,

tihi me kašalj podsjeti kako sada,

za razliku od onda kad sam imala četrnaest,

u grudima nosim dva spaljena grada

i bojim se, zakašljem li preglasno,

iz mojih bi pluća, kao iz vulkana,

mogao eruptirati dim s pepelom.

toliki su, otprilike, razmjeri

te katastrofe.

  
    ZNAKOVI PORED PUTA

(na cesti Doboj – Brod)

     

    tamo se to kaže to go.

imaš taj, kako se zove, drajvej, dovezeš se fino,

autom, ko gospodin, ne moraš čak

ni izaći. samo spustiš staklo, kažeš što bi htio, platiš

i voziš. go.

tamo kažu da mi ovdje nismo mogli skupa.

da je brat na brata, a gdje toga ima

tu trava ne raste.

kažu da su bili ovdje, pamte samo ćevap u somunu.

s kajmakom. ali nema to go. i vidiš, sve dok

ne bude tako bilo, džabe su nam pusti snovi

o zapadu.

zato sam ja ovdje ovaj natpis stavio, uz cestu.

ćevap to go, vidiš, tako piše.

neka vidi svijet da istok sa zapadom može.

neka vidi da i istok može go,

jeb’o im ja i jednima i drugima mater.

  
    SRBSKA KUČA

     

    ovo je srbska kuča, došao jednom jedan

i napisao na istočnom zidu, ovdje,

pored mjesta gdje su nekad stajala ulazna vrata.

tu je sad rupa kroz koju su prošle

kožne čizme tog neznanog junaka, krezubih usta,

polomljenog jezika, trulog daha,

a ono tamo je cesta. gledamo se svaki dan preko dvorišta,

a trčala su ovdje nekad djeca, skakale su lopte, hodali su ljudi.

sada samo raste trava, iz mene korov,

iz ova četiri zida što ostala su nakon zima

u kojima su padale bombe, meci, a ne snijeg

kako bi zimi priličilo.

ja, srbska kuča, sad strpljivo čekam

da dođu novi ljudi i odrežu samoniklu trešnju

koja raste iz spavaće sobe.

ovamo ni divlje zvijeri ne dolaze više da pasu.

srbska kuča, pisao je sprejom, ovdje, jedan.

i ostao znak, vide ga oni s ceste koji gledaju

i čude se – kako kuća, a ničeg nema osim poluzidova,

bez dimnjaka, krova i vrata,

tek ščrbava fasada na kojoj velikim slovima piše

srbska kuča.

ja sam srbska kuča, i to valjda znači

treba se riješiti svih suvišnih stubišta, prozora, ljudi,

i riješilo se. ostali su samo

cigla, malter, beton, žica,

i bodljikava kupina eno, iz podruma raste, ali isto valjda srbska,

jer ovo je srbska kuča. i nikoga nema od kupine

džem da spremi

pa da ljeti, kao nekad, uz cestu da prodaje.

srbska kuča na osami

pokraj ceste prema sarajevu, tako piše.

srbska. kuča.

tvrdo č.

  
    GLINENI GOLUB

     

    a onda opet, mogla sam se roditi

i kao ciganče.

snovi pod čergom i ples uz vatru do ranoga jutra.

hodati bosa i kad je snijeg.

u magarećoj klupi osam sati

kroz prozor maštati o daljinama.

mogla sam skupljati kišu u limenu kantu

pa njome zalijevati tratinu

da postelja bude mekša.

ne bi me brinulo što su gume na biciklu prazne

ni da li će biti ručka.

sasvim udobne bi mi bile

i cipele dva broja veće.

mogla sam imati jednoga oca i četiri majke.

kućni ljubimac da mi je miš,

a pas u dvorištu pun buha.

moglo je biti i tako

da mi momci u gradskom tramvaju viču:

crna, daj pičke!

da mi je zubar misaona imenica,

da mi kosu uređuje vjetar,

a nokte zemlja.

da mi nožni prsti u dnevnoj sobi uranjaju u pijesak,

u tepih, najfinije tkanje,

i da bijela djeca misle

kao što misle,

kako imam manje kostiju od njih.

da mi sva braća igraju u nogometnom klubu

i svi ljudi budu braća.

vjere da nemam, boga da nemam

kao što nemam.

i da nikad nisam bila bačena uvis

pa nišanom razdijeljena na komade,

meta razrokim očima i nezainteresiranim psima

u masnu zemlju utabana

znala bih

da barem nekome pripadam.

  
    FIRE, WALK WITH ME

     

    crvenom tintom napisati da je

na ovome mjestu gorjela vatra,

ne plavom, ni crnom, već onom kojom se ispravlja

pravopisna greška u školskoj zadaći, opomene radi,

upisati u sjećanje datum (proljeće) i grad (na balkanu),

iz godine kad su djevojčice željele biti

lijepe kao glumice iz serije o twin peaksu, kada su

padali gradovi umjesto kiša, a prozore obasjavalo

sunce s vrhova topničkih cijevi s okolnih brda umjesto sunca

s okolnih brda. pisati, pisati

da je tjeskoba iz tv ekrana poprimila

fizički oblik i da u stvarnosti nije ni lijepa ni

tako romantična kao u stroboskopskom plesu patuljka

u kutu dnevne sobe.

crvenom tintom napisati, nacrtati

živote ljudi na asfaltu onoga ljeta kada je edička

mecima pisao: smrt, smrt,

smrt gradu

u kojem djevojčice više ne žele biti lijepe nego samo

žele biti.

crvenom, upisati, godinu i dan

nakon kojeg su ljudi nastavili padati, padati,

a da nikada nisu saznali

tko je ubio lauru palmer.

  
    PI

     

    imam svu potrebnu spremu da postanem apatridom imam

isteklu putovnicu države koja više ne postoji i rodni list

grada u zemlji koju nitko ne želi priznati imam

zimsku jaknu ali ostala je odakle sam došla mada

meni bi sad bila potrebnija jer tamo ionako gore vatre

noć i dan imam unaprijed pripremljenu rečenicu na spisku centra

za socijalni rad kad me teta s hladnom trajnom na šalteru

autobusne stanice traži da joj platim za mjesečnu kartu

imam žuti karton žuti je za izbjeglice imam

broj u žutom kartonu i sliku na kojoj se smijem

to sam sada ja

broj

imam roditelje u gradu koji neću znati prepoznati

kad se jednog dana vratim kući ako

koji neće znati prepoznati dijete koje su ostavili

kad me opet vide ako

imam osam razreda osnovne škole i poremećaj u snovima doslovno

imam viziju budućnosti u kojoj stoji kuća s duboko

ukopanim podrumom za svaki slučaj imam

potrebu američkom predsjedniku reći nek se nosi

u pičku materinu imam

jedinicu iz matematike na polugodištu ali umijem zbrajati

sitniš u džepu od prvog do prvog imam

unicefove bilježnice i grafitne olovke na šiljenje s natpisom

aide humanitaire i potrebu da svaki dan upišem

koliko sam koraka napravila

prije nego što sam ponovo naučila hodati ali umjesto toga

upisujem podatke kao što su

pi je šesnaesto slovo grčkog alfabeta a definira se kao odnos

opsega i promjera kruga poznato kao ludolfov broj čija je

numerička vrijednost zaokružena na šezdeset četiri decimalna

mjesta koja nikad neću zapamtiti dok se pitam je li

ludolf tako nazvan jer su njegovi roditelji unaprijed znali da će

poludjeti od života.

  
    GOLUBOVI

     

    pocijepala sam levisice ispod desnog guza

jednog popodneva jedne ratne godine

kad sam se s rođacima

kroz prozor visok dva metra

pokušavala ubaciti u staru školu,

ruinu ispod vatrogasnog doma

u kojoj je još moj stari pohađao osmoljetku,

i pokušavala loviti tavanske golubove

koje su roditelji rođaka voljeli u paprikašu.

za razliku od njih

ja nisam voljela golubove

jer su me podsjećali na jutra u predratnom sarajevu

kad su pandžicama cupkali i srali po prozorskom limu

zbog čega je stara pizdila i govorila

da će ih sve potamaniti

da njeni prozori ne mogu ostati čisti ni dana

i mora li ona uvijek biti

do grla u govnima.

svejedno sam sada s rođacima lovila te ptice

jer mi se provaljivanje u zabranjeni prostor

činilo nekako prikladnim za tu ratnu godinu.

nikad nisam saznala kakav je bio paprikaš od golubova,

a ubrzo nam je dosadilo i provaljivati u školu.

zabavnije od toga postalo je

igrati se forenzičara

i u stražnjem dvorištu moje babe

iskopavati svinjske zube, zaostale nakon

godina i godina klanja tih nedužnih životinja.

iskopane zube smo onda

označavali brojevima po redoslijedu pronalaska

pa rado pokazivali po selu

i svima govorili

da su ljudski.

  
    AGREGATNA STANJA SMRTI

     

    mnogo godina nakon rata, na terasi nekog restorana

uz obalu,

pitao me jedan amerikanac iz livna

da mu opišem kako je bilo

u sarajevu devedeset druge.

on bi, kaže, napisao priču,

roman,

nije važno, samo da je

iz prve ruke.

da prenese drugim, valjda livanjskim i inim

amerikancima

malo te, kaže, akcijske atmosfere.

pod utjecajem vina, želuca punog žuči

otvorila sam dušu kao nikome dotad

i počela nabrajati:

nakon prve koševske granate

televizija je prenijela snimak poginulog bračnog para.

njemu je falilo pola lubanje.

kod nje je u pitanju bila ruka.

onda su nam uveli policijski sat.

onda je nestalo vode

usred pranja veša.

sjebalo vešmašinu pa je stara onima na brdu

psovala mater.

onda je nestalo struje

pa smo im psovali boga

jer su se preko noći odmrzle

sve zalihe u zamrzivaču.

onda je otelo aliju

pa smo bili: ha ha ha ha ha.

e, a između toga

i one dvojice bez zuba

(koji su uperili pištolj, tražili oružje,

izrezali jorgane i jastuke od perja

pa smo im svi zajedno psovali i boga i mater

ali tek kada su otišli)

ubilo je i televizijski i radijski signal

i više nije bilo ničega za slušati i gledati

osim smrti u svim agregatnim stanjima.

zatim je nastupilo vrijeme čuđenja

što smo još živi.

ni vode, ni struje, ni hrane,

ni duše.

onda sam otišla. starci su ostali.

mladi.

psovala sam mater i karadžiću i mladiću

i miloševiću i tuđmanu i aliji,

a ni clintona nije zaobišlo.

i molila sam boga, palila mu svijeće

za starce.

a kad su došli,

stari,

živjeli smo nesretno i neveselo

do kraja svojih života.

i ovo ti je samo dio moje

devedeset druge,

pa ti to prevedi na taj svoj

američki engleski,

jarane.

  
    MOJ ČOVJEK

  
    KAKO ISKORISTITI PREOSTALE DANE ŽIVOTA NA ZEMLJI

     

    trebalo bi napraviti dobar plan, pakleni plan,

otputovati negdje ili potrošiti sav novac na sitna zadovoljstva –

rekla sam svom čovjeku jutros dok smo, uz kavu, čitali novine

u kojima je pisalo kako će 25. veljače zemlju zaobići

objekt 2016 WF9,

neidentificiran u smislu da se još uvijek ne zna je li riječ o

meteoru ili asteroidu,

ali je, prema tvrdnjama NASA-e, sasvim sigurno kako neće udariti u zemlju

ni tog dana potkraj mjeseca, a ni 16. veljače,

kako je to prekognicirao izvjesni djomin damir zaharovič,

ruski astronom amater,

koji svojom tvrdnjom indirektno implicira kako treba

pomno razraditi

svaki od preostalih trenutaka prije veličanstvenog udara

neidentificiranog objekta u zemlju,

što će, prema njegovim riječima, izazvati

kataklizmički megacunami neviđenih razmjera

i život na zemlji uništiti u potopu koji se neće moći porediti

ni s onim iz biblije.

ali, ekonomska kriza koja je pogodila svijet i traje već, otprilike,

desetak godina,

utjecala je i na našu zemlju, a samim time i na naš

kućni budžet.

stoga nam, od paklenog plana, ne preostaje ništa drugo, nego

mirno sjediti kod kuće

i vidjeti hoćemo li, mega-udarom, barem moći izbjeći registraciju auta

koja pada na isti dan kad i,

navodno,

asteroid-komet koji prijeti krajem svijeta

kakav poznajemo.

  
    KAKO OSVOJITI ZGODITAK NA LUTRIJI

     

    čovjek se nada dok je živ, jer u nadi je spas.

nada umire zadnja.

mnoge su mudre riječi napisane o nadi.

sve dok postoji nada i čovjek ima razloga postojati.

moj čovjek i ja svake subote i srijede u isto vrijeme

sjedamo pred televizor. nadamo se dobitku na lutriji.

nadamo se i drugim stvarima u životu, evo na primjer, zdravlju,

ali oboje smo trenutno zdravi.

a subotom i srijedom se izvlači sedmica.

udobno se smještamo ispred tv aparata i čekamo.

voditeljica najavljuje: izvučen je broj pet. izvučen je broj trinaest.

izvučen je broj trideset i dva.

i tako redom.

mi uzvikujemo: pogodak!

ili uzvikujemo: ništa!

ili samo naziv izvučenog broja: dvadeset i tri!

bilježimo brojeve u posebne, sretne bilježnice,

ispod prethodno upisanih kombinacija.

zatim uspoređujemo.

ti imaš dva pogotka. ti imaš tri pogotka.

nedjeljom se izvlači šestica. ponavljamo postupak.

prošli put je u novinama pisalo

o dobitniku multimilijunskog lutrijskog zgoditka.

mi ne želimo da se o nama piše.

odlučili smo, ostat ćemo anonimni.

nismo još odredili svrhu dobivenog novca

jer bi to moglo privući lošu karmu.

ali sve smo isplanirali.

kada dobijemo, ići ćemo u tu i tu zgradu

do koje se dolazi prolaskom kroz tu i tu ulicu.

novac bi bilo dobro odmah prebaciti na bankovni račun.

ali o tome možemo odlučiti na licu mjesta.

što želim reći.

ako želite dobitak u životu, razmišljajte o sebi

kao o pobjedniku.

obavezno morate imati sretnu bilježnicu i sretnu olovku.

kao i sretno mjesto u gradu na kojem ćete izvršiti sretnu uplatu.

ako vam se atmosfera na mjestu gdje vršite uplatu učini loša

idite drugdje.

isto učinite i ako vam djelatnik na šalteru ne izvrši uplatu

s posebnom radošću na licu.

i još nešto.

u slučaju zgoditka na lutriji nikako ne smijete upotrebljavati

pogodbeni veznik ako.

ako dobijemo u ovom slučaju nije opcija.

moj čovjek i ja upotrebljavamo isključivo vremenski veznik kada.

kada dobijemo, tako kažemo.

jer taj je dobitak samo pitanje vremena.

nikakve pogodbe sa srećom za nas

ne dolaze u obzir.

  
    KAKO SAČUVATI LJUBAVNU SVJEŽINU

     

    da bi se sačuvao ljubavni žar i otklonila svaka mogućnost

zapadanja u dosadu i rutinu

parovi bi trebali više vremena provoditi igrajući se.

evo na primjer, moj čovjek i ja. mi se uzajamno poštujemo

i veoma se volimo.

ali stvari se u vezama nikada ne bi smjele

podrazumijevati.

ako želite da vam veza opstane, potrudite se da vam uvijek

bude zanimljivo. u tu svrhu

dobro je provoditi, primjerice, test poznavanja partnera.

prekinite ga usred razgovora o političkoj situaciji u državi

i postavite mu jednostavno pitanje:

čime se u prvoj polovici svoga života bavio otac

moje bake?

a onda lagano počnite odbrojavati od deset.

poznavanje partnera trebalo bi biti dovoljno dobro

da se može usporediti s tablicom množenja

ili pijenjem vode.

probudite ga usred noći.

umjesto romantičnog cvrkutanja i zahtjevnih seksualnih poteza

razbijte mu san jednostavnom konstatacijom

da u vašoj obitelji nikad nije bilo krovopokrivača.

ta se konstatacija sutradan može iskoristiti kao pitanje prilikom

prekida televizijskog programa radi provjere znanja

o zanimanjima unutar vaše obitelji

ili prilikom kuhanja zajedničkog objeda

insinuacijom kako se vaši preci nikada nisu bavili

niti kulinarstvom.

isto tako možete mu, a da partner u vas niti ne posumnja,

za vrijeme tuširanja isključiti bojler

ili zavrnuti vodu.

pustite ga neka vam poslije kaže kako je opet nestalo struje.

ako ga sretnete negdje u gradu, možete se praviti

da ga uopće ne poznajete

pozvati ga na kavu kao potpunog stranca

i razgovarati s njim o stvarima koje kod kuće nikada ne biste

iznijeli kao temu.

mogućnosti su razne. budite kreativni.

ne trebate savjetnice iz ženskih magazina da vam kažu

kako zadržati partnera.

uspjeh vaše veze je čvrsto

u vašim rukama.

  
    KAKO PREVLADATI ZIMSKU MONOTONIJU

     

    ljudi se dijele na one koji vole novac i na one koji ga ne vole.

da biste saznali donosi li vaše ime zaradu

pridružite svakom slovu abecede po jedan broj.

od jedan do devet.

svakom slovu svog imena zatim pridružite

pripadajući broj.

zbrojite ih.

kad ste završili, u ponuđenoj tablici pročitajte

vašu šansu za ostvarenjem bogatstva.

ljeto je krasno godišnje doba i u njemu možete poduzimati mnoge

izvankućne aktivnosti.

ali uz malo mašte, i zima vam također može biti veoma interesantna.

moj čovjek i ja volimo zvijezde.

na primjer.

u egipatskom horoskopu, on je amon ra.

a zna se tko je amon ra.

moj čovjek.

njegovo se ime još izgovara amun, amoun, amen ili imen.

ra je ra.

zatim.

u keltskom on je drvo breza, a životinja jelen.

kelti nude mogućnost i flore i faune.

ja sam, istim slijedom, seth, glog i carić (ptica).

i tako dalje.

ukoliko vi i vaš partner imate kućnog ljubimca

možete također provjeriti i njegov horoskop.

na primjer, kućni ljubimac rođen u znaku ribe obožava vodu.

niste to znali?

ljubimci djevice vole da budu čisti i uvijek su spremni za kupanje

dok većina drugih ljubimaca to baš i ne voli.

ukoliko je vaš ljubimac djevica u horoskopu, a ne voli kupanje

možda biste trebali razmisliti o proučavanju podznaka.

horoskop vam daje uvid u mnoge osobine vašeg partnera

o kojima do sada niste ništa znali.

kako se ljubi. da li je optimist ili pesimist.

koje su mu slabe točke.

da.

ljubav je divna stvar i život je lijep kada se u njemu nastani

ljubav.

a zima je najbolji tester stabilnosti vaše veze.

još bolji je neka sezonska bolest.

na primjer, gripa.

ukoliko padnete u krevet, a vaš partner pritom

prema vama i dalje ostane brižan i blag

budite s njim do smrti.

nemojte protiv njega iskoristiti slabe točke opisane

u prethodno spomenutom horoskopu.

u tom, i samo u tom slučaju,

zanemarite disclaimer s dna astrološke stranice, koji kaže

da je sve što ste u gore navedenim tekstovima pročitali

namijenjeno isključivo u svrhu zabave

te da tako treba biti i shvaćeno.

on možda vrijedi ako pomislite da bi vaš kućni ljubimac riba,

rođen u znaku ribe,

mogao baš i ne voljeti vodu.

no, kada je gore opisan partner u pitanju,

nemojte stvari uzimati doslovno.

taj čovjek je čovjek vašeg života.

  
    CVIJEĆE NA BALKONU

     

    pišem pismo svom čovjeku

koji se sada nalazi u drugom gradu.

pismom ga želim izvijestiti da je situacija kod kuće stabilna.

nemamo, a nismo ni imali, cvijeće na balkonu

pa to odmah odbacujem kao temu.

nema svrhe nepotrebno ga opterećivati stvarima samo zato

jer se nema baš o čemu pisati.

nije bilo nikakvih značajnijih kvarova, osim onog s autom.

ali o tome sam ga ionako već izvijestila telefonom.

vani je stisnuo debeli minus, ali cijevi s vodom

besprijekorno rade. i grijanje isto radi.

ovaj grad je dobro opskrbljen plinom, nema straha

od nestašice.

posvetila sam se temeljitom spremanju.

promijenila sam posteljinu, usisala podove i prašinu.

čišćenje kuhinjskih elemenata će pričekati.

možda bi ga zanimalo da je u zgradu uselila

moja kolegica s posla.

i da se ove godine netko pobrinuo očistiti

snijeg ispred haustora.

dogovorila sam termin kod zubara,

i izgleda da je bio dimnjačar jer se više ne osjeća miris čađi

kad se uđe u kupaonicu.

već par noći me muči nesanica. probudim se

i više ne mogu zaspati. ponekad ostanem u krevetu i čekam

da san dođe sam. u ostalim noćima ustanem

pa hodam po sobi uzduž i poprijeko

brojeći korake od ulaznih vrata do balkona.

to me smiruje.

prije negoli dovršim pismo želim mu još samo reći

kako bi bilo dobro da dođe što prije.

kada bismo imali djecu

i ona bi ga jedva čekala.

  
    MOJ ČOVJEK

     

    dosta mi je politike.

ne želim više slušati za i protiv mišljenja stručnjaka iz supermarketa

o vlasti koja radi na štetu naroda.

proljeće je i sve vrvi od života i alergija.

probiotici, ulje crnog kima i list koprive preporučuju se

kao saveznici u jačanju imuniteta.

moj čovjek počinje s radovima u vrtu,

a mene već mjesec dana muči alergijski kašalj zbog kojeg ne spavamo

ni on ni ja.

gledam ga kako s entuzijazmom nabavlja sjeme

pa usitnjava zemlju

i priprema površinu u koju će ga staviti.

holandski kupus, paprika šorokšari, grašak čudo amerike.

zdravlje je čovjekovo najveće bogatstvo i ne treba gubiti živce zbog vijesti

da je umro najpoznatiji svjetski milijarder

ili da je trgovački gigant na korak do propasti.

pokvario nam se usisavač,

a alergije ne trpe prašinu.

gledam cijene, uspoređujem, kalkuliram.

ručni usisavači, aparati za parno čišćenje, klasični usisavači.

zadovoljna čitateljica kune se u robotsku napravu dizajniranu

po uzoru na kultni lik iz ratova zvijezda.

s vrećicama ili bez vrećica?

za to vrijeme, moj čovjek uživa blagodati slobodnog kretanja u prirodi.

pali korov i granje ostalo od rezidbe voćaka.

kad navečer bude završio s poslom, pitat će me:

jesi li mi opet bacila daljinski u peć?

  
    KAKO SE MANITI ĆORAVA POSLA

     

    vidjela sam svog čovjeka na trgu.

imao je vunenu kapu navučenu duboko na čelo.

tako voli jer ne želi da ga prepoznaju.

i one traperice koje mu dobro ističu pozadinu.

pomislila sam: kako je zgodan, moj čovjek.

i iz čista mira palo mi je na pamet: pratit ću ga.

pravit ću se da ga ne poznajem.

pravit ću se da sam detektiv, a on da je neki muškarac kojeg,

iz nekog razloga,

sada treba pratiti.

zato ne želim da me vidi.

krenula sam za njim preko trga.

zastao je nakratko ispred kioska.

prodavačica i on su uz obostrani smiješak izmijenili

nekoliko riječi.

nakratko mi se učinilo da će me vidjeti kad se bude okrenuo

pa sam se sakrila u haustor pored fotokopiraonice.

prošao je mimo mene ne osvrnuvši se.

u desnoj ruci je držao cigaretu.

u ulici koja s trga vodi prema kazalištu zaustavio ga je neki brkati čovjek.

zastala sam ispred bankomata.

pravila sam se da podižem novce.

moj čovjek i brkajlija razgovarali su nešto u mom lijevom mrtvom kutu.

do ušiju mi je doprlo pitanje brkajlije kamo da krene ako želi stići tamo.

moj čovjek mu je strpljivo objašnjavao.

kad sam bila sigurna da ne gledaju,

bacila sam brzi pogled u njihovom smjeru.

brkati me spazio i ošinuo pogledom.

ili mi se barem tako učinilo.

brzo sam se okrenula natrag prema bankomatu.

neko vrijeme se nisam usudila dići pogled.

kad sam se konačno odvažila, brkajlija je prolazio mimo mene.

mog čovjeka više nije bilo.

krenula sam putem kojim sam pretpostavila da je mogao otići.

nije ga bilo nigdje na vidiku.

u blizini je bila crkva.

ispred crkve je bila klupa.

sjela sam na klupu i čekala.

moj čovjek nije vjernik i nikad nije išao u crkvu.

sjetila sam se one žene koja je mojoj sudbini pisala o tome

kako joj je muž preko noći postao vjerski fanatik.

zazvonio mi je telefon.

bio je to moj čovjek.

hoćeš li i ti postati vjerski fanatik? – pitala sam ga uznemireno.

ne lupetaj, nego me prestani pratiti – rekao je mašući mi s druge strane ulice.

i digni se s te klupe već jednom, prehladit ćeš

i pluća i jajnike.

  
    KAKO PREŽIVJETI 21. STOLJEĆE

     

    kao prvo: odreknite se svega.

iz kuhinjskog ormarića izbacite meso, životinjske masti,

bijelo brašno, jednostavne ugljikohidrate,

šećer, gluten, soju, aditive

i počnite s čišćenjem.

o punom mjesecu podvrgnite se dvadesetčetverosatnom postu.

imajte na umu da ni voda ne dolazi u obzir.

moj čovjek i ja čuli smo za slučaj žene koja je postila mjesec dana.

izjavila je:

osjećala sam se tako moćno u vrijeme posta!

u ostale dane nastojte da vam hrana bude šarena.

u obzir dolaze bioflavonoidi kao

kvercetin, antocijanin, katehin, rutin, hesperidin.

poznati su i kao vitamin P.

nauka još uvijek ne zna je li on ljudskom organizmu

zaista potreban.

ali njegovo vrijeme dolazi.

zatim,

ukoliko ste korpulentnije građe, bilo bi poželjno pohađati fitnes

svakoga dana

sve dok ne dosegnete željenu težinu koja nikako ne bi smjela biti niža od

vaše idealne težine (vidi tablicu).

zategnite stražnjicu! uvucite trbuh!

nemojte hodati ulicom kao zdjelica pudinga!

zatim,

po preporuci stručnjaka prilikom vježbanja morate paziti da

pijete dovoljno vode,

a u teretanu da odlazite pješice.

jedan trening bit će vam dovoljan, ako vježbate 150 minuta.

ali poželjna su minimalno tri treninga tjedno.

idealno doba za novi početak je početak godine.

nova godina, novi život.

novi vi.

zatim,

ukoliko patite od neke kronične bolesti, savjetujte se s liječnikom.

čišćenje tijela iznimno je važno za cjelokupni sustav.

učinite sve u vašoj moći da doživite stotu.

da li ste već čuli za stolicu-čučavac koja olakšava defekaciju?

zatim,

začinite svoj brak flertom, ali nipošto preljubom.

naučite prepoznavati devet znakova da vas partner vara.

dvadeset i prvo stoljeće je epoha čitanja između redova.

znakovi možda neće biti očiti.

oslonite se na intuiciju.

dosta vam je stresa? promijenite posao.

muči vas žgaravica? prestanite pušiti.

moj čovjek i ja, nažalost, ne vjerujemo u vječni život.

proletjeli smo ovlaš još politiku, regionalne teme, sport

i malo se zadržali na celebrityjima.

jesi li vidjela mačku? – pitao me on.

izašla je na balkon – odgovorila sam.

  
    VJEČNOST

     

    noć sa srijede na četvrtak jedna je sasvim obična vječnost.

ništa u njoj nema drugačije, ništa posebno

u odnosu na bilo koju drugu vječnost.

u jedan sat je isto kao i u pet,

palim televizor, čitam vijesti s ekrana:

pred nama je vruće ljeto,

pakleno,

rastu cijene nafte, trajekata, katamarana, autocesta,

ugostitelji zadovoljno trljaju ruke.

sada je u kini jutro.

kinezi se guraju u podzemnoj

zalijepljenih lica za staklo.

vidjela sam slike.

putuju s kraja na kraj grada,

odlaze na posao, nije ih briga

za našu političku situaciju, za vruće ljeto, oni niti ne znaju

gdje se mi to nalazimo

i koji je kod nas dan.

a ovdje pekari mijese svoje tijesto.

medicinske sestre i dežurni liječnici žure na hitan poziv.

vatrogasna kola negdje režu limove na zdrobljenim automobilima,

noćne službe obilaze cestu, javljaju o vodi koja probija asfalt

u nekom kvartu.

iza horizonta sporo se pomalja brdo

veliko kao ovaj ovdje ormar čija se sjena savija pod svjetlom

televizijskog ekrana

i ja zamišljam da u svom gradu ni ti, kao ni ja, ne spavaš,

da te muče ove cijene koje rastu, ovo ljeto koje prijeti,

ti kinezi koji idu svojim putem

i nemaju pojma tko si ti,

tko sam ja,

kolika je udaljenost između nas, ni

koliko dugo može trajati

ova vječnost.

  
    SOME KIND OF HAPINESS

     

    narodna poslovica kaže: per aspera ad astra,

ili drugačije: trnovit je put do zvijezda,

ali zvijezde dosegnu rijetki, ili nitko,

ili ih demantira život

i to zna svatko tko je ikad bio nesretan,

svatko tko je ikad tražio sreću,

dakle: svatko baš svatko

zna da mora biti

tako da se, nakon što bude ostavljen,

čovjek počne urušavati u samoga sebe,

da postane vlastita crna rupa,

tako

što prvo ogluši, onda obnevidi, onda otupi, onda odumre

pa počne lebdjeti u međuprostoru između neba i zemlje,

pobliže: između zgrada, autobusa, kuće, posla, birtija,

godišnjih odmora, slobodnih vikenda, filmova, knjiga,

peglanja veša i pranja prozora,

i da glup hoda svijetom, i da ništa ne razumije,

i da mu negdje unutra postane jako tijesno,

u onom prostoru između srca i pupka,

toliko tijesno da ima osjećaj

kao da je prilikom selidbe tu nagurao neki otpadni namještaj,

sve ormare, fotelje, krevete, regale, vitrine sa suđem,

pa kad u vrijeme ručka

oko trpezarijskog stola želi razmaknuti stolice

one toliko jako zaškripe

da na želucu ostave duboku ogrebotinu.

i onda se dogodi tako

da automobil vozi čovjeka,

i namirnice kupuju čovjeka,

i posao radi čovjeka,

i da sve bude obrnuto proporcionalno stanju mira i spokoja čovjeka

koji spava danju a bdije noću,

ili ne spava uopće,

i ne bdije uopće,

i da kave piju čovjeka i cigarete puše čovjeka,

pa čovjek postane dim

i počne se rasplinjavati u poslijepodnevnim sobama vikendom,

i nestajati neprimjetno i polako

sve dok ne dosegne inverziju samoga sebe,

filmski negativ samoga sebe,

rendgen sliku samoga sebe,

sve dok ne potone u samoga sebe i ne dotakne dno samoga

sebe,

drugim riječima

dok se ne pomnoži s nulom,

drugim riječima

dok ne umre.

i tad se redovito desi ono malo čudo,

nekako se desi,

i čovjek upozna drugog čovjeka,

i počne graditi odnos s drugim čovjekom,

i vidi da je drugi čovjek za njega dobar,

i počne voljeti drugog čovjeka.

i jednog se dana tako probudi u mislima na drugog čovjeka,

i poveseli se riječima drugog čovjeka,

i ponovo počne piti svoju kavu,

i pušiti svoju cigaretu,

i počne odlaziti na posao raditi posao,

u kupovinu kupovati namirnice,

i svemir oko njega opet počne ekspandirati,

i svijet oko njega opet postane opipljiv,

svijet u kojem autobusi voze po zadanim rutama,

a stopala se spotiču o ulične kocke,

i čovjek ne primijeti to odjedanput, ali,

čovjek opet vozi svoj automobil,

i pegla u ruci mu bude pegla,

a prozor na zidu mu bude prozor,

a na trpezarijski stol u svojoj nutrini

čovjek rasprostire šareni stolnjak

i na njega stavlja vazu sa šarenim cvijećem,

i pred san legne u miru s mislima na drugog čovjeka,

i zadnje što kaže prije nego će usnuti je:

sutra pred spavanje bismo mogli igrati igru

„šta vidiš kad zatvoriš oči.”

meni se to čini kao dobra ideja

a tebi?

  
    PET PRAVILA ZA OPTIMIZAM

  
    KAKO DOĆI DO PRAVIH ODGOVORA

     

    slavni pjevač pronađen je mrtav u svom domu,

a limariju na mom autu je načela korozija.

radim kao administrativna službenica u jednoj instituciji

i život s vremenom postaje dosadan.

po prirodi sam znatiželjna, ali

lako me obuzima tjeskoba.

ponekad tražim odgovore preko interneta.

ukucam u tražilicu pitanje o najnovijim astronomskim otkrićima

a tražilica mi izbaci linkove o bogu.

u društvu su se pojavile skupine koje se protive cijepljenju

i skupine koje mole za život ispred ulaza u bolnice.

osobe iz tih skupina predstavljaju se kao bog i kao nerođeno dijete.

osim toga što se mene tiče

ponekad podliježem egzistencijalnim krizama.

moja garsonijera ima pogled na parkiralište.

svakoga dana kupujem mlijeko i dva voćna jogurta.

svako jutro ustajem u pet.

nikad nisam izgubila dokumente ni ključeve od stana.

petkom perem veš. prašinu i podove rješavam subotom.

nedjeljom odmaram ili odlazim u vožnju biciklom.

jednom sam na tomboli osvojila antireumatsku kremu.

radilo se o prezentaciji jastuka i posteljine

na kojoj je svakom posjetitelju bila osigurana i večera.

odgovor na nagradno pitanje glasio je: merino.

samo jednom u životu sam obula štikle.

strahovito su me nažuljale

pa sam ih vratila u trgovinu i za njih dobila povrat novca.

na internetu sam našla ovu informaciju:

poznata manekenka obratila se iscjelitelju koji liječi pogledom.

iscjelitelj ima blag pogled i vlastitu streaming stranicu.

ne preporučuje se trudnicama, djeci i nevjernicima.

šta reći.

dirnula me vijest o smrti slavnoga pjevača.

nekoliko puta sam bila blizu smrti. mislila sam da sam se izvukla.

ali na kraju se nitko ne izvuče.

na televiziji su danima puštali njegovu muziku

i vrtjeli isječke iz video spotova.

gledala sam ih u pauzama između sjeckanja mrkve

i krastavaca za francusku salatu.

taj slavni pjevač je umro na božić.

napisao je sve te pjesme, a sada je mrtav.

uzrok smrti nije odmah bio poznat.

tabloidi su špekulirali o tabletama.

  
    PRAVA SREĆA

     

    šta ti je peh. kad krene, onda nosi sve po redu.

eto, na primjer, taj auto.

koštao me ko svetog petra kajgana.

istraživači su otkrili novu galaksiju sa sedam planeta

potencijalno upotrebljivih za život,

a meni je zablokirala bravica. i šta, morala sam razbiti staklo

i provaliti u vlastiti auto da bih ga otvorila.

zamisli kako sam se osjećala –

na parkiralištu ispred tržnog centra, pred sam božić.

svi su gledali u mene dok sam s nevjericom buljila u hrpu

rasutog stakla pod svojim nogama.

prava sreća da nitko nije pozvao policiju.

i sad, ovi kažu kako vjeruju

da na najmanje tri od sedam novootkrivenih planeta postoji voda.

i ne samo voda, oceani.

a meni su na tehničkom rekli: prava je sreća, gospođo,

da vam se auto još nije zapalio. kako molim, zašto? a ne znam,

otišla neka pumpa. riješila sam i to i zaklela se

da će taj auto završiti u rijeci bude li se još nešto pokvarilo.

i pokvarilo se. ajnšpric dizna.

ne znam, preskupo me sve to došlo.

dok su NASA-ini znanstvenici davali izjavu

o svojim epohalnim otkrićima, meni je majstor rekao –

to vam se, gospođo, ili dogodi, ili ne dogodi.

elektronička greška, ne možete znati, to vam je tako.

ni znanstvenici nisu znali za postojanje planeta, pa eto ih,

postoje. tako je i s kvarovima. dugo ih nema,

a onda ih odjednom ima.

tako da, ništa od mora ove godine. a planirala sam na brač.

a ti?

i šta uopće znači to, ta svetog petra kajgana?

  
    FRUSTRACIJA

     

    znači, ovako:

ako vam umre netko od ukućana, ogledala pokrijte plahtama.

tko se prvi u njima ogleda, prvi umire.

nemojte sanjati vodu ili blato. takav san znači

tešku bolest.

isto vrijedi i ako sanjate da vam ispadaju zubi.

razbijeno ogledalo odmah iznesite iz kuće.

ako želite da nepoželjan gost brzo ode

stavite mu u cipele malo soli.

da biste uvijek imali novaca, torbu ne spuštajte na pod.

a ako ne želite postati malodušni, mrvice sa stola

nikad ne skupljajte u šaku.

u međuvremenu, negdje u svijetu je nastupilo novo stoljeće.

novinske stranice pune naslovi o doktoru frankenštajnu

koji će posebno preciznim nožem

odvojiti glavu od tijela jednog čovjeka,

a onda je posebnom tvari koja sliči ljepilu zalijepiti na tijelo

drugog čovjeka.

kroz mjesec dana, glava bi trebala srasti s tijelom

i govoriti istim glasom kao i ranije.

kroz godinu dana trebala bi upravljati koracima novog čovjeka.

struka je nepovjerljiva prema suživotu glave i tijela.

ali gaji se optimizam.

a vi? na koji način odabirete prioritete?

crna mačka vam je prešla preko puta? ili vam je petak trinaesti?

skupilo vam se? ukućani su vam poslužili kao vreća za boks

nakon napornog tjedna na poslu?

i ja sam dugo vjerovala u narodno predanje, sve dok nisam shvatila

da se radilo o strahovima uslijed nakupljene frustracije.

sada razvijam vlastitu tehniku rješavanja stresa.

kad mi je svega dosta, najsnažnije što mogu zalupim vratima.

očekujem omanji potres ili barem snažan tresak praćen

zveketom čaša u ormariću.

ali otpor zraka je prevelik i ona, kao najmekanije pero,

sasvim lagano sjednu u dovratak.

  
    KAKO BITI SIMPATIČAN U TRENUCIMA NEVOLJE

     

    treba se držati jednostavnih istina o životu.

zemlja je okrugla. i to će proći. bit će sve u redu.

tome slično.

stvari se kvare. žurite, ali auto vam ne želi upaliti.

ili je stao na raskršću usred najveće prometne gužve

i ni makac.

važno je zadržati hladnu glavu.

uvijek može gore.

zamislite da vam je akumulator izdahnuo

na parkiralištu u zabačenom dijelu grada

u gluho doba noći. ili da vas šiba kiša sa snijegom

dok sa semafora bezuspješno pokušavate maknuti

svoje neispravno vozilo.

pozitivnim govorom tijela i osmijehom ostavite snažan dojam

na osobu od koje tražite pomoć.

ne pretvarajte se. postavljajte promišljena pitanja.

znanstvenici su dokazali da je simpatičnost ključ uspjeha

i da se ona može naučiti.

vježbajte.

svakog jutra stanite ispred ogledala

i zamislite neku od navedenih situacija.

zamislite da ste vi vaš sugovornik.

izgovarajte rečenice kao:

možete li mi, molim vas, pomoći pogurati auto? ili:

strašno mi je žao što vas inkomodiram, ali

imate li možda dizalicu?

zabilježen je slučaj žene (38) čiji je auto

na jednom parkiralištu u gluho doba noći ostao bez struje.

pomoć je potražila u obližnjem casinu.

zbunjeno, ali ljubazno se smiješila dok se, s nelagodom i strepnjom,

kretala od igrača do igrača, pitajući ih:

ispraznio mi se akumulator. imate li možda kleme?

igrači su joj, redom, uzvraćali predatorskim pogledom kockara

zainteresiranog samo za lovu.

kod posljednjeg preostalog igrača nakratko je zastala

i s jednako optimističnim osmijehom na licu poslala sve

u tri lijepe pičke materine.

  
    KAKO PRESPAVATI NOĆ U KOJOJ SE NE MOŽE ZASPATI

     

    postoji nekoliko načina da se prespava noć

u kojoj se ne može zaspati.

na spavanje ne bi trebalo ići praznog želuca.

gladan čovjek nervozan je i kad spava.

nervoza čini čovjeka budnim.

a budan čovjek postaje nervozan.

drugim riječima, gladan čovjek je kao lav

koji se vrti u začaranom krugu.

ni siti ne možete zaspati? prošetajte oko zgrade.

nakon toga napravite desetak sklekova i pet čučnjeva.

pripazite ipak s gimnasticiranjem. ono podiže razinu adrenalina.

adrenalin ubrzava rad srca, povećava krvni tlak i

razinu šećera u krvi.

vidite, za noćni mir potrebno je ispuniti mnoge uvjete.

vaš automobil mora biti ispravan.

gume na biciklu napumpane.

poslovne obaveze ostavljene za radnim stolom.

računi plaćeni na vrijeme.

suđe oprano, smeće izbačeno, pećnica očišćena.

kuhinjski mirisi potiču mozak na razmišljanje.

zaključajte ulazna vrata. obavite nuždu.

obujte čarape da vam bude toplije. izujte čarape ako vam je vruće.

pidžama ne smije biti pretanka ni predebela.

zatvorite plin. otvorite prozor.

(nemojte ako vam je hladno.)

(nemojte zamijeniti radnju.)

neka vam svira opuštajuća orijentalna glazba.

ako vam smeta, isključite je.

probajte s knjigom. upalite svjetlo.

smeta vam svjetlo? ugasite ga.

na lijevom boku vam rebra pritišću srce?

probajte se okrenuti na desni ili na leđa.

ne pomaže ništa?

zbilja ne znam, što biste vi zapravo htjeli?

  
    SKEPSA

     

    ljudima je ovladala skepsa

i trebalo bi izbjegavati konflikte u odnosima.

narušeni odnosi lako dovode do lošeg raspoloženja i padanja u depresiju.

ne otvarajte vrata nikome i ne osvrćite se na zvuk zvonca.

pokušajte biti što tiši dok se krećete stubištem.

krupni otpad iznesite preko noći. naučite kako postati nevidljivi.

utišajte televizor.

sve potrebne informacije danas možete dobiti unutar

svoja četiri zida.

talijanski neurokirurg sprema se presaditi glavu ruskom pacijentu

s teškim invaliditetom. da.

presaditi. glavu.

radi se na metodi izgradnje stanica srčanog mišića iz lista špinata.

dvadeset prvo stoljeće pruža nevjerojatne mogućnosti za život

i više nije tako nevjerojatno ostvariti ciljeve o kojima smo maštali.

ali poželjno je ostati u okvirima zone udobnosti.

mikrokozmos nudi neograničene mogućnosti da se ispuni dan.

premještajte suđe iz jednog ormarića u drugi.

ribajte kadu dok potpuno ne izgubi sjaj,

a onda se dajte u potragu za novom kadom.

pronađite veselje u malim stvarima.

a u dane kad se više nego inače ne veselite životu

pokušajte primijeniti ovaj trik za popravljanje raspoloženja.

deset puta se okrenite oko svoje osi

pa se priljubite uz špijunku na ulaznim vratima stana.

vidjet ćete, osjećat ćete se kao na ringišpilu

ili na kolu sreće.

kad djelovanje hormona sreće popusti, ponovite.

  
    I TAKO SMO NEKAD ŽIVJELI

     

    i tako smo nekad živjeli,

po hladnim sobama i kupaonicama,

rad u tvornici u tri smjene,

a subotama poslije plaće na mađarsku pijacu

po vajkrem, sir i uloške.

u ledenom hangaru isprobavala sam odijelo za krštenje,

ali rukavi su bili prekratki.

kupila sam video kazetu

na kojoj poznata manekenka vježba biceps.

ciganka s pijace je tečno govorila naški:

daj mi malo pare ću ti nešto gatam,

jedan crni ženiće te, ali neće biti sreće.

stali smo i u željeznom dućanu.

stari je kupio žicu

da ogradi vrt od jagodine koze.

ja ja koza esen ales,

tumačio je začuđenom prodavaču.

kad smo stigli kući

vježbala sam na hladnom podu.

eć gete harum

njolc gilenc diz,

uzdisala je slavna ljepotica

na tečnom mađarskom jeziku.

  
    ODGODIM SE NA TJEDAN DANA

     

    neću više da pijem minerale, vitamine, vodu

za pravilan rad srca, mišića, kostiju,

i neću da pazim na hranu, slatkiše, ugljikohidrate

da redovno vježbam i trošim toksine i vežem slobodne radikale.

hoću da ustanem u ranu zoru, da skuham kavu,

da upalim svjetlo u kupaonici, da se pogledam u ogledalo,

pa da gurnem glavu u lavabo pun vode

i da ostanem tako sve dok me ne pojede mačka.

subota je i svi su nekuda otišli.

kupaju se u morima, istražuju špilje i planine,

a ja sam ovdje

sjedim nasred dnevne sobe i širim po parketu rekvizite

s kojima bih mogla i htjela da se ubijem.

vidim

ispod kauča se s kokicama zamrsilo klupko kose,

pa izvučem usisivač i krenem čistiti podove.

iz ormara izvadim stare gaće, navlažim ih vodom

i počnem brisati police.

usput pronađem plastičnu vrećicu i izolir-traku

i spremim ih u džep za poslije.

prebacim se u kupaonicu, oribam kadu, lavabo, wc,

gucnem malo varikine, razdijelim šareni veš od bijelog i kažem

ok, sad mirne duše mogu da skočim kroz balkon

pa iz ladice izvadim nož.

zasučem rukave i taman kad krenem da zasiječem,

omete me moj odraz u nehrđajućem čeliku.

dignem sječivo da popravim frizuru, obrišem ruž s prednjih zuba

i tako mi prođe subota.

u nedjelju obučem najljepšu haljinu i odem van.

mjerkam koliko je visoka zgrada, ali

zapnem za rubnik, padnem

i razbijem koljeno.

psujem, hoću da se bacim pod auto.

krenem prema rijeci na drugom kraju grada, ali

usput sretnem s. koja me pozove na ručak.

kažem: dobro, može, iako sam upravo krenula

da skočim s mosta.

a onda me nazove moj čovjek i pita kad dolazim.

pa dobro, evo me, stižem,

kažem,

mada iskreno

stojim na pružnom prijelazu kod bile

i čekam da naiđe putnički zagreb-varaždin.

i tako mi prođe nedjelja, i pokvari se kuhalo za vodu,

i pregori mi žarulja, i razbijem dva tanjura,

i izgori mi pegla, i oljušti se zid, i stigne mi ponedjeljak,

i ustanem u ranu zoru, i skuham kavu, i upalim svjetlo u kupaonici,

i pustim vodu u lavabo, i izađem iz stana

i osjetim nelagodu što postojim, ali

odgodim se na tjedan dana.

  
    BAKTERIJE

     

    u svijetu se događa nešto zaista važno.

dogovara se novi rat, ljudi bježe pred postojećim,

tope se ledenjaci u kojima se zaleđene skrivaju

smrtonosne bakterije, a ja mislim da počinjem nešto

shvaćati. na pragu sam četrdesete i sve nekako ide.

odlazim u kino, slijedim rutinu i pomisao na smrt

nije mi više toliko strašna. u ledu vrebaju bakterije,

a kvržice u tkivu opominju me da ima i važnijih stvari

od neuroza uzrokovanih rastom cijena goriva ili

loše vremenske prognoze. kad sam dobro, dobro sam.

kad sam loše, savijem kičmu i čekam da prođe. stvari

mi padaju iz ruku. ponekad se sagnem da ih dignem.

ponekad ih ostavim, neka leže gdje su pale, i pravim se

da je život nešto drugo. nabavila sam komplet

rezervnih osigurača i alat za odštopavanje sudopera.

ne smetaju mi više moja velika stopala ni spušteno

desno rame. u ledu vrebaju smrtonosne bakterije i ja

više ne obraćam pažnju na nečist ten i visoko čelo s

brazdom. cilj mi je ostati u kontaktu sa zdravim razumom,

baciti cigarete, popraviti loš emocionalni odnos s majkom.

i zadovoljna sam kad mi jutro započne bez boli, a dan prođe

s barem jednim telefonskim pozivom

kojim me nitko ne obavještava kako je nešto završilo ili

kako bi tek trebalo da počne.

  
    BUNGEE

     

    ako ikada budem skakala bungee

s nekog mosta ispod kojeg teče hladna i duboka rijeka

i to tako da mi glava pri doskoku uroni u vodu

i razbije svaku sumnju u relativnost postojanja

koja bi u tom trenutku eventualno još mogla postojati,

voljela bih iz svojih pluća izbaciti neki

artikulirani vrisak, poput:

živote, jebem li ti mater!

ali znam da se ništa takvo neće dogoditi,

da ću, u najboljem slučaju, uspjeti protisnuti

samo neko smiješno šušljanje

ili gutanje

kao kad se ponekad noću budim iz paralitičkih snova

i da će to biti vrhunac mog

jebanja majke životu.

  
    UŽE

     

    u danu koji predstoji važno je imati plan

tako da svaki trenutak bude ispunjen,

svaka pukotina dobro zatvorena,

na putu do pošte brojati

kocke pod nogama,

koliko muškaraca koliko žena,

plavih, crnih, koliko djece, bicikala,

pruga na zebri, sekundi do promjene

crvenog u zeleno,

unaprijed odrediti povratak,

topla kupka za bolno stopalo,

spremiti objed i kada točno,

pronaći snage za još jedno spremanje,

ne treba davati previše pažnje smjeni sunca, oblaka,

voće u zdjeli ne može dugo čekati,

guljenje naranče, uz dovoljno pažnje,

može oduzeti par minuta, nekoliko minuta, sve

samo da prođe,

film ili knjiga, u nešto se mora pobjeći,

u nečiji život, samo ne u ovaj,

na trgu promatrati ljude i njihove pseće vlasnike,

vidjeti može li iz toga nastati fiktivna sudbina,

turpija za bijeg,

važno je imati plan,

liječnička ordinacija ili kolodvor,

sjesti, promatrati prolaznost,

ruke u džepove kao da je sve u redu,

zviždati u sebi neki pjesmuljak,

mignuti slučajnom prolazniku

ili iz čučnja vezati cipelu brojeći koliko puta

oko lijevog koliko oko desnog prsta,

sve, nešto, bilo što, plan

i dan koji predstoji,

samo da stigne večer, samo da stigne san, postelja, meko,

samo da se zaborave oštre misli s ruba kade,

ormarić s lijekovima po jedan dnevno,

nevidljivo uže s fotografije strica o kojem se ne govori

i sve ostalo ono nevidljivo, ono nešto čega sve, kao, nema.

  
    U NEKE DANE NASTANI SE OVDJE NEKI ĐAVO

     

    u neke dane nastani se ovdje neki đavo,

govori mi da sam luda:

luda si,

i sada lijepo sve porazbijaj, demoliraj,

zidove, namještaj i sve, sve, ispričaj se susjedima

zbog prevelike buke,

i ja se ispričavam,

preuređujem stan znate,

susjedi samo kimaju glavom, gledaju, vide, ali šute,

mora da će biti neka lijepa boja, pitala me

gospođa iz stana pored, ja joj kažem:

crvena, gospođo, na jednoj strani kao krv, a na drugoj

žuta kao žuč,

a to što udara nije čekić, nije moja glava, to je

moj đavo gospođo, ali to joj ne kažem,

to prešutim,

razgovor je ljepši ako pričamo o cvijeću i o

suncu, mada znam, i ona ima svoga đavla, čujem

ga po noći kad se smiri cijela zgrada kako

moli boga da joj ne svane, kako je nagovara

da uzme neku ljepšu stvarnost, ali

ujutro već dolazi iz trgovine, nosi dvije vrećice,

po jednu u svakoj ruci, spušta ih pokraj ulaza u zgradu,

dok otključava pita: je li gotov stan? kažem: bit će,

danas ili sutra, draga moja gospođo, dajte

da vam pomognem s tim vrećicama uz stepenice,

i kako je toplo danas, i kako miriše cvijeće,

i na rastanku mi namigne i kaže:

vi ste mladi vi imate vrijeme, a njen đavo kaže

doviđenja mome i moj njenom isto kaže

doviđenja.

  
    ŠTO MI JE REKAO ZID

     

    pričala sam sa zidom, rekao mi je:

ustani iz kreveta i operi zube, žuti su od nikotina,

počešljaj se, umij se, upotrijebi sapun, onda

zategni plahtu i protresi jastuk, promijeni

posteljinu, zid je rekao:

uzmi krpu, natoči vodu, dodaj deterdžent, dva mlaza za više pjene,

skini zavjese i kreni, dva zamaha ulijevo, dva udesno,

isperi krpu, prospi vodu, natoči vodu, ponovi,

dva zamaha ulijevo, dva udesno, isperi krpu, prospi vodu,

natoči vodu, ponovi,

ogledaj se usput u staklu i nemoj se uplašiti kad vidiš

da još uvijek imaš dvije ruke i dvije noge,

pogledaj kroz prozor (sada je čist), pogledaj dobro

(dvaput je dobro),

vani je svijet, tamo su ljudi, oni rade, to su ljudi,

oni idu,

i životinje neke su tamo, na igralištu djeca jašu pse,

(i to je ljubav), zid je rekao:

razgrni pokrivače, spusti prvo jednu nogu, zatim spusti drugu,

ustani i skuhaj kavu, popij kavu, operi šalicu, operi džezvu,

zatvori plin, otključaj vrata, otvori vrata, izađi

kroz vrata, lijeva noga, desna noga, i ti ideš, i ti si čovjek,

(zaboravi ruke, nisi životinja)

a ja sam zid, i lijepo ti kažem, proljeće je sasvim solidno doba godine,

da,

i tek navečer ponovo lezi, ali sutra obavezno

sve ispočetka,

i ja sam ga slušala, zid, kako priča, a onda sam zaspala dok se

u daljini čula policijska sirena, netko je negdje glasno

psovao i čulo se ritmično škripanje pedala

na nečijem biciklu koji se,

sa svakim okretajem, još malo više udaljavao.

  
    TRAŽIM NOVI STAN

     

    tražim novi stan.

nekoliko kvadrata u koje ću smjestiti

sve knjige, dvije slike, džezvu, lonac i tavu za pravljenje

tjestenine s povrćem.

imam i nešto posteljine, veš mašinu, madrac

i to bi otprilike bilo to. selidba neće biti duga ni teška,

u jednom danu lako će se izmjestiti

cijeli jedan život.

tražim mjesto s kupaonicom dovoljno širokom

da mogu leći na pod

i raširenih ruku i nogu razgovarati s plafonom

kad više ne bude moglo drugačije.

plafon trpi više nego papir koji trpi više

nego čovjek. plafon je čovjekov najbolji prijatelj.

tražim stan za koji ću svima moći reći

krasan je moj novi stan, samo da ga vidite, upravo je

sve ono što sam oduvijek tražila.

san snova.

kvadrati slobode gdje si mogu do mile volje

dozvoljavati sitna zadovoljstva.

grebati noktima kad mi se bude grebalo

(vlasnik neka bude fleksibilan po pitanju zidova), ili

gledati noću u crvenu točkicu na razvodnoj kutiji za struju

i brojati koliko je puta slabije žmirnula.

tražim stan u kojem će kava mirisati drugačije

i frižider zujati drugačije

i jabuke gnjiliti drugačije od dosadašnjih.

zaklinjem se, kupit ću si novu zdjelu za voće

da svima mogu reći: imam prelijepu novu zdjelu za voće

u predivnoj novoj, kao bombon slatkoj, kuhinji.

i zavjese

ako bude trebalo nekad u njih da se umotam,

pa legnem u kadu da sve bude baš onako,

dramatično i filmski.

da pri povratku iz grada svima mogu reći: idem doma,

u svoj novi stan sa svojom novom kuhinjom

i svojom novom sobom i svojom novom kupaonicom

iako će svima biti kristalno jasno da ovdje

o domu nema niti riječi.

  
    NAŠ TUĐI AUTO BEZ KOTAČA

  
    DJED

     

    negdje blizu ili negdje daleko živi neki dušan.

svako jutro gleda se u ogledalu i misli:

ja sam dušan. češljam kosu ovako, a ne

onako, i po tome me znaju. znaju me i

po tome što možda pišem neke priče. ili

umijem pjevati. možda radim kao prometnik,

možda kao krotitelj životinja. također je moguće

da imam lijepe zube ili da sam nemaran. stanujem

u stanu, moguće u kući. imam ili nemam vrt, uzgajam

ili ne u njemu povrće. sasvim sigurno imam boju kože,

poznajem jednu zagorku. smješten sam u prostor

između glave i peta, samo to je moje. ja sam dušan, ali

mogao sam i ne biti. noću slušam otkucaje grada, danju

pretežito samo bivam. uvijek kupujem na istom

mjestu. pet i tri su osam, to je sretan broj. u metar

stane samo deset decimetara, ne i više od toga. sjever

je gore, jug dolje. toliko znam. možda sam bio kod liječnika

i možda je rekao da umirem od terminalne bolesti.

ponekad čitam rječnik. tražim smiješne riječi kao krumpir.

izgovaram: krompir. to je palac koji viri kroz rupu na čarapi.

to je smiješno. moja žena možda i ne postoji, ali tko je onda

uredio postelju? moja su djeca otišla odavno, ne znam:

koliko su daleko stigla? i kad opet bude pala noć, a iza nje

možda svanuo dan, sjetit ću se: kamo sam ono

zametnuo naočale?

  
    AMERIKA

     

    u posjet mi je s mužem iz amerike došla prijateljica

koju nisam vidjela od djetinjstva.

dočekala sam ih na autobusnom kolodvoru u obližnjem gradiću

i autom odvezla u svoje selo.

majka je priredila sobu posebno za njih,

čistu posteljinu, svježe oprane zavjese,

odmrzla meso i skuhala pun lonac sarme,

napravila dvije vrste kolača, iznad šporeta raširila

čistu i opeglanu izvezenu krpu

jer dolaze amerikanci.

ispostavilo se da su amerikanci oboje vegetarijanci,

a ona još da ima i neku autoimunu bolest

zbog koje ne smije jesti šećer,

na što je majka rekla da je to sve zbog černobila

i sjeća li se one godine kad je eksplodirao reaktor,

kako smo zatvarali prozore i krpom prali špagerice

da speremo potencijalni radij ili cezij s njihovih potplata,

kao da bi nas to spasilo od sigurne smrti

dok zapravo nismo niti znali

da li je smrtonosni oblak uopće prošao iznad naše zemlje.

prijateljica se samo smijala

i govorila kako je kod nas sve divno,

miran život na selu, mali grad u blizini,

sve pitomo i nježno kao nekad kad smo bile djeca,

i da mi koji nikad nismo bili u americi

ne možemo ni zamisliti kakav je to stres

rad na univerzitetu, život 24/7,

instant hrana, instant usluga,

otuđenost i dezintegracija,

sve u suprotnosti od ovoga što vidi kod nas

od čega se, mentalno i kulturološki, u međuvremenu

u potpunosti odvikla

i da njena bolest sigurno nije uzrokovana černobilom

nego amerikom,

mada to u americi nikad ne bi smjela reći naglas.

tu prvu noć, dok je njezin muž spavao u sobi,

dugo smo sjedile u kuhinji, upredale i raspredale događaje

koji su nas obilježili u dvadeset godina, koliko se nismo vidjele

ili barem sve one kojih smo se mogle dosjetiti,

da bismo pred zoru zaključile

kako smo obje sada sasvim drugačije osobe

od onih djevojčica koje su školsku godinu provodile

nerazdvojne,

a ljeta pišući pisma

s kraja na kraj države

na koja smo kemijskom olovkom crtale poštanske markice

i pisale poštarima poruke kao

čije nije nek ne dira, može da eksplodira i

ti poštaru drži prste k sebi, da ti neki od njih sad otpao ne bi.

rekla mi je kroz smijeh

da joj je nezamislivo takvo nešto napisati na pismu

u americi dvadeset i prvog stoljeća,

da bi zbog toga u najmanju ruku završila na saslušanju,

a u najgoru u zatvoru

s tko zna kakvim posljedicama po život i karijeru.

sutradan su ona i muž otputovali dalje

u europu

i nikad je više nisam vidjela ni čula.

iza njih nam je ostala puna kuća uspomena na neki prošli život

s kojim se više nitko od nas nije mogao poistovjetiti

i pun lonac sarme

koju smo imali za ručak sve do kraja tjedna

uz koju smo razgovarali o tome

kako su ti amerikanci

oboje zaista jako fini ljudi.

  
    ŽENA NA PRAGU SEDAMDESETIH

     

    u stanu pokraj moga. svakog jutra spušta se u podrum,

u lift ubacuje svoj bicikl s košaricom,

poslije mi priča, ja vam, znate, svako jutro idem na groblje

mužu, ostavim mu cvijeće, a onda

s prijateljicama na kavu, da mi vrijeme brže prođe,

čovjek mora izaći iz kuće.

navečer pratim svoje serije,

ponekad mi prepričava tko je tu kome muž,

a tko ljubavnik i sve te zavrzlame oko filmskih potomaka.

ja živim u najmu, dvadeset kvadrata i balkon,

desno kupaonica i kuhinja, lijevo

ormar koji glumi zid, iza njega krevet,

pisaći stol i neprijavljeni televizor.

gazda kaže mali stan je dobar za samce,

ne otvaraj nikome tko se nije najavio,

dolaze kontrole, kazne su velike.

gospođa do mene pita me je li i moj stan isto tako mali

kao njezin. ona i muž su nekad živjeli, a čujte,

to su bili kvadrati, moglo se,

sad su mi ostala samo ta dva sina, muzičari, jedan gitaru,

taj je na brodu, drugi klavijature, kod mene pere veš.

pa prostire njegove majice, gaće, čarape i priča o unuci

u americi, sada je u drugom stanju i nije je vidjela

šest godina, ali ovo ljeto dolazi s bebom, zamislite,

šest godina je nije bilo, a sada će ih doći

dvoje. moj gazda kaže, tu je prije stanovala jedna, ostala

bez posla, od nervoze propušila pa su zidovi postali

masni, trebalo je strugati sve do žbuke.

zato strogo brani pušenje u stanu, ali nema ništa protiv

balkona, i ja tamo odlazim, pušim,

razgovaram sa susjedom koja svakog jutra

gura bicikl do groblja pa na kavu s prijateljicama, a navečer gleda

sapunice, da joj život brže prođe,

njoj tako, a meni ovako.

  
    PRAVA STRAST

     

    poznavala sam čovjeka koji je pušio

četiri kutije cigareta dnevno.

cigareta mu je bila prirodni produžetak ruke.

nije se od nje odvajao ni u krevetu.

ni u zahodu.

pušio je dok se tuširao.

pušio je prije, za vrijeme i odmah nakon

pranja zuba.

pa čak i prilikom jela je pušio.

desnom rukom bi držao žlicu iz koje je srkao juhu,

a lijevom bi uvlačio dimove iz cigarete.

budio se noću radi cigarete.

izlazio bi iz kina radi cigarete.

čak je i ženu ostavio radi cigarete.

a onda su po njega jednog dana došla ambulantna kola

i susjed je susjedu rekao:

taj čovjek je bio veliki sretnik!

taj čovjek je znao šta je prava strast!

  
    JA SE BOJIM UNIFORME

     

    ja se bojim uniforme.

ja se strašno bojim uniforme.

ja se toliko jako bojim uniforme da mi se, kada u njoj vidim čovjeka,

počinju znojiti dlanovi i padam ničice, na koljena.

čelo mi oblijevaju grašci znoja, drhte mi ruke,

i izgovaram nesuvisle rečenice kao

nemojte molim vas, neću više nikad,

budite dobri, ja sam siromah

i tako dalje.

ja sam žrtva uniforme.

a to kod uniforme izaziva podsmijeh.

u njezinim očima ja sam zaslužila kaznu za prekršaj

koji nisam počinila.

i odmah piše kaznu za prebrzu vožnju,

švercanje u tramvaju,

neposjedovanje osobne iskaznice.

jednom sam na željezničkom kolodvoru

prometnika zamijenila policajcem

i pitala kamo ide ovaj vlak.

odgovorio je: nisam vam ja prometnik, gospođice.

i to takvim tonom da se otad bojim

i službenica koje rade na šalterima za izdavanje osobnih dokumenata.

čistačica u domovima zdravlja.

pilota, stjuardesa, bankovnih činovnika,

poštara, pizza dostavljača, vojnika, liječnika.

a nije mi ugodno gledati ni astronaute na televiziji.

najgori strah proživjela sam jednom

kada me carinik skinuo s autobusa na granici

zbog prenošenja neocarinjenih dijelova za automobil.

doživjela sam pravi živčani slom.

svi su se putnici zalijepili za prozore

i gledali u mene s unezvijerenim izrazom na licu

kao da je ovo talačka kriza,

u kojoj su oni žrtve,

a ja opasni terorist

zbog kojega će autobus u dolasku zakasniti

punih pola sata.

  
    NE SNALAZIM SE NA PERONIMA ŽELJEZNIČKIH STANICA

     

    ne snalazim se na peronima željezničkih stanica

i vlakovi mi uvijek bježe.

ne snalazim se na aerodromskim terminalima,

u bolničkim i ambulantnim čekaonicama,

trgovačkim centrima ni u supermarketima.

ne snalazim se u prirodi, moje tijelo nema onaj

nekima svojstven

biološki kompas.

volim šume, ali ne znam što bih u njima.

putovala sam u neke gradove i vidjela čudesa svjetske arhitekture.

aja sofiju, trafalgar square, ribarsku utvrdu na budimu.

tamo su ljudi izgledali

kao da upravo odlično znaju po što su ovamo došli

i kamo će sljedeće krenuti.

ne snalazim se ni u međuljudskim odnosima,

ni u socijalnim interakcijama.

u razgovorima o politici, ekonomiji

ni u pitanjima od društvenog značaja.

ne snalazim se ni u katalozima robnih kuća.

ne snalazim se na šalterima ni u telefonskoj komunikaciji

sa službenim osobama.

ne znam što bih da mi u vožnji pukne guma na biciklu.

jednom sam na ulici vidjela djevojčicu

koja je proživljavala svojevrstan živčani slom

misleći da je ostala potpuno sama

u moru neznanaca koji su je nehajno mimoilazili

kao da je izgubljenost nešto sasvim normalno

što se dešava svakome i svakodnevno.

moguće je da sam ja ta djevojčica,

a moj život taj trenutak

u kojem se ne može baš mnogo toga učiniti.

pa samo sjedim ovdje i čekam

da me prođe.

  
    DRAGI MORRISSEY

     

    pišem ti ovo pismo u nadi da će te zateći

zdravog i u dobrom raspoloženju

mada nemaš pojma tko sam ja

samo još jedna jadnica

jedna od pripadnica prebijednog ljudskog roda pomislit ćeš

kad i ako ga budeš pročitao

ni manje ni više vrijedna od ostalih

ali mogu ti reći kako ja odlično znam tko si ti

i da ti se spremam pisati već dvadeset i šest godina

od onog dana kad sam prvi put životom branila tvoju ploču

koju sam kupila od dugo šteđenog džeparca

koju je neki klinac u velikom parku izgrudao snijegom

klinac koji se samo htio igrati

a ja sam ga bacila na zemlju i napunila mu usta i nos i uši

tako da nikad ne zaboravi koga je on to gađao

da nikad ne zaboravi dan kad je pokušao oskrnaviti

velikog stevena patricka morrisseya

osim toga htjela sam ti reći

mnoga su se sranja izdešavala u periodu od dvadeset i šest godina

kad sam kupila tu prvu tvoju ploču

raspala nam se država i preživjeli smo rat

iz kojeg smo izašli sjebani i nikakvi

rekli su mi da sa starošću dolaze pamet i mudrost

ali ja to do danas nisam spoznala

pamtim samo kako smo te slušali

po mračnim podrumima i zadimljenim klubovima

i kako smo bili sretni kad smo dobili satelitsku

pa te mogli vidjeti na mtv-u

današnja djeca ne znaju ništa o tome

gledaju te na internetu

kupuju knjige s detaljima iz tvog života o kojima smo mi mogli samo sanjati

besplatno skidaju albume i prže ih okolo za pljugu

dok smo mi nervozno sjedili kraj kazetofona

s pritisnutim rec play pause tipkama

i kad su nam se kazete zapetljale od izlizanosti

sahranjivali smo ih ispod kvartovskog drveta uz oproštajna pisma

ali zapravo htjela sam reći

nadam se da si dobro

jer gledala sam taj intervju s tobom

u toj nekoj emisiji

u kojoj si izgledao kao podmornica

koja je potonula nakon stravične eksplozije

i voditelj te pitao nešto o depresiji kao

opće je poznata stvar da patiš od depresije

i da li si i u danom trenutku depresivan

dok sjediš tamo u toj emisiji i odgovaraš na pitanja o novom albumu

i bila sam malo razočarana tvojim odgovorom

jer si mu zbunjeno rekao da nisi

jer si okružen prijateljima i dobrim ljudima

iako se u tvojim očima jasno vidjelo

da je umrla neka iskra

ona koja umre u svima nama kad nas pitaju o depresiji

oni koji o tome ne znaju i ne razumiju ništa

koji misle da su to prolazna stanja što ponekad dođu

i jednako tako brzo i odu

nakon što čovjek dobro pojede i popije

zapjeva i ispriča poneki vic

poveseli se s dragim ljudima koji mu pruže utjehu

da još ima nade za sve nas

iako odlično znamo da je u životu sve već unaprijed izgubljeno

za kraj bih ti još samo htjela reći

nimalo mi se nije dopao tvoj zadnji singl

počeo si zvučati kao švabo tralala

pregazile su te godine mozz

jer današnje je doba doba optimizma

i nitko više ne puši te mizantropske spike

ma koliko ih voljeli nas dvoje

i ma koliko se slagali da je svijet usrano mjesto za život

nitko ne želi slušati tuđe vapaje upomoć

niti znati o tome da je netko u depresiji

i nitko ne shvaća ozbiljno taj tvoj cry for help

ljudi se danas okreću svijetloj budućnosti jer svima je valjda jasno

da živimo u novom mračnom dobu

iz kojeg se pošto-poto treba što hitnije iščupati

i zato bi najbolje bilo

da se okaniš pjevanja

i kao svaki pošteni estradnjak

otvoriš restoran ili neki biznis

od kojeg ćeš i dalje dobro živjeti i zarađivati

tako da ti nitko ovako kao ja jednoga dana ne bi mogao predbaciti

da si ostao bez ideja

da si isuviše star a da bi još uvijek bio mlad

iako bi sigurna sam

i na to imao spreman odgovor.

  
    ZAVRTJELO MI SE U GLAVI, ALI

     

    nisam se dao smesti kad su se razmaknula pokretna vrata, a na

ulazu u apoteku ukazali tvoja jakna, šal i stilizirane crne cipele

pa sam te samo netremice gledao u sinkopi između

trenutka u kojem si prišla tezgi i trenutka u kojem si rekla:

tablete protiv bolova molim, gledajući me ravno u oči tim svojim

mutnim pogledom iz kojeg sam mogao iščitati

povijest migrena s majčine strane do u tri koljena unatrag i da

ostanem pribran brzo sam se okrenuo prema

polici s analgeticima i pitao: slabije ili jače,

ne usuđujući se više okrenuti glavu u tvom smjeru svjestan

da pritom ispadam potpuni retard i idiot koji razgovara s policom, ali

ti si prekinula šutnju rekavši: slabije molim veće pakiranje, što je

pokrenulo bujicu u mojim koljenima pa sam se umalo

skljokao između blagajne i rafa s lijekovima, srećom

tvoja migrena je bila toliko jaka da nisi ni okom trepnula kad sam

prstom zakačio kutiju s be kompleksom koja je srušila

kapi za vene koja je srušila nevenovu mast dok sam u sebi

tiho psovao: šta ti je ta ženska budalo, a onda kucao

trideset pet kuna devetnaest lipa i

nije mi ruka ni zadrhtala kad sam ti utisnuo kusur s računom u dlan

koji si brzo povukla i rekla mi hvala pa novac

zajedno s novčanikom pospremila u vrećicu

u kojoj su bili glavica luka, špek fileki, wc sanitar i čokolada

na kojoj je pisalo

welcome to malta.

  
    KIŠA JE POČELA PADATI PRIJE SVITANJA

     

    i više nije bilo nade da ću moći ponovo zaspati.

ustala sam, zatvorila prozore i balkonska vrata,

skuhala čaj i vratila se natrag u krevet razmišljajući

kako bih radije bila nešto korisno. nešto svrhovito,

kao na primjer ta vrata koja štite unutrašnjost

od kiše i vjetra. ili čaj koji ljudima daje osjećaj

smirenosti, stanovitu utjehu da će sve i dalje

biti dobro iako je prošlo vrijeme ljetnih razbibriga,

a nastupila jesen i s njom rutina, melankolija, žuto.

gledam stolnu lampu. kako su se osjećali ljudi

prije otkrića vatre? sigurno nisu željeli biti lampa.

mirno stajati na uzglavlju i davati svjetlost i toplinu

nekome iz plemena tko ima problem s nesanicom.

njihov cilj, sirov i nagonski, uloviti životinju i

spavati na suhom, tako bi trebalo započeti dan.

misliti o hrani, o vodi i svježem zraku. pasivno sudjelovati

u rasporedu svijeta, provlačiti se kroz iglene uši.

kako je jutro odmicalo, sve su me više obuzimale misli

o vlastitoj nepotrebnosti. utonula sam malo dublje među

pokrivače, zatvorila oči i zavirila u sebe ne bih li otkrila

nešto svrsishodno. ali sa svom tom tamom iznutra,

mislila sam, nikad od mene uspješne lampe.

za to vrijeme vani, na kiši ispred haustora, zavijao je

ostavljeni pas. molio je vlasnike da ga puste unutra.

pritiskao je njušku uz staklo, čekao da mu netko konačno otvori.

  
    ANGST

     

    tablete su prestale djelovati i osjetila sam

težinu u nogama koje su opet postale samo

moje i više nisu mogle vrtjeti pedale

lakoćom oksazepama. zrak je stajao, kasna večer

u kasno ljeto, vrijeme kada djeca kreću u školu,

a odrasli na dijetu, vrijeme kad se lako hvata

tjeskoba, na biciklu bez svjetala po mračnim ulicama

grada osjetila sam kako tonem u dubinu

asfalta s kamenom u obje noge, s nedozvoljenom

količinom promila u krvi pomiješanih s

tabletama protiv životne boli, tražeći mjesto

na koje bih se mogla skloniti od svemira što se

prostro iznad mene kao mrtvački pokrov.

policajca koji me zaustavio radi ugrožavanja

sigurnosti u prometu pitala sam kolko košta

kad unutra plačem, nije shvatio. nisam

shvaćala ni samu sebe, rekla sam mu kako imam

toliko toga što bih mogla s njim podijeliti, ali

ne znamo se, ne razumijemo međusobne boli,

izgleda mi kao dobar čovjek i sve ono čemu sam se

u tim trenucima mogla dovinuti. poželjevši mi

bolju sreću, rekao je neka odsad guram svoj bicikl,

ali noge su mi bile teške pa sam ostala još neko

vrijeme sjediti na rubniku ispred špara, gledajući

jutro kako ulazi u aute i zgrade, gledajući u svoj

prozor, skupljajući hrabrost da se vratim nazad kući,

da se ne uvedem u novu napast, da si otpustim

dugove svoje i izbavim se od zla, amen.

  
    U DANIMA KAD JE KUĆA BILA JAKO HLADNA

     

    u danima kad je kuća bila jako hladna

sjela bih u olupinu auta na susjedovoj livadi

zubato sunce sjalo je kroz naprslu šoferšajbu

tamo sam pročitala zolu i tolkiena

rougon-macquartove i gospodara prstenova

ponekad kad bi padala kiša

zamišljala sam da je auto u autopraonici

i prepuštala se sigurnosti automobilske kabine

dok su vani tutnjali četke i valjci

ponekad mi je društvo pravio mali susjed

imao je kronični bronhitis i gadnu upalu oka

pričao bi kako ga noću u krevetu griju mačke

dvije mu sjednu na prsa dvije ispod nogu

i mama mu kaže da ne treba peć

ponekad smo pjevali cajke

on je znao riječi ja sam udarala ritam

ponekad je on stigao prvi

sjeo za volan i motao po njemu rukama lijevo-desno

govorio brm brm an an an drrrr

a ja bih naslonila glavu na okvir vrata

i puštala da mi sunce grije lice

maštala da putujemo afrikom u suton

mašemo afričkoj djeci i pozdravljamo ih

unatoka wapi odakle si ti

safari njema sretan ti put

tako smo proputovali dalekim krajevima

šestogodišnjak i ja

u našem tuđem slomljenom autu bez kotača

  
    BOLJI ŽIVOT

     

    onda shvatiš da je stigla zrelost

imaš obitelj i polovni auto kupljen od štednje na sajmu

imaš djecu koja pjevaju ili se tuku

na stražnjem sjedištu dok nedjeljom idete na izlet

ljeti more ili babi

imaš košaru u njoj termosica u njoj kava

srčete iz poklopca naizmjence

poslije ćeš ga obrisati u salvetu

imaš uvijek isto ugibalište na kojem gutate sendviče od

pohovane šnicle i od dvije šnite kruha

djeci sok i šuma

da ne moraju čučati između otvorenih vrata imaš

uvijek istu stanicu za benzin cigarete sladoled imaš

dijete s migrenom koje povraća dvije šnite kruha pohovanu šniclu

sladoled i sok po kariranim presvlakama ili

pjeva partizanske borbene dok na četrdeset sunaca čekate

trajekt za brač imaš

stalan posao po završetku ljeta

nogometne utakmice

gomile neopeglanog veša nedjeljom popodne imaš

dijete koje nije odrezalo nokte napisalo zadaću pročitalo knjigu

imaš početak školske godine i supermarket u kvartu

dalje od toga ne treba

imaš stan u sivoj zgradi usred grada imaš beton

koji pitaš

je li ovo sve? imaš

odgovore da je bogu hvala što su djeca zdrava i što imaš krov nad

glavom imaš duge poglede kroz prozor noću imaš nemir

koji kaže da je život nešto drugo imaš ružne snove ptsp i osvrtanje

preko ramena imaš sjećanje na vrijeme kad su lupale granate i

snajperi s brda kad si bježala kroz tunel ispod aerodromske

piste imaš muža koji kaže

to je život to je sreća imaš tv program uvečer koji kaže

hoću život bolji život imaš želju vrisnuti i pobjeći

pred spoznajom da imaš samo četrdeset i da ništa bitno osim ove suhe

prazne svakodnevne ponovnosti neće promijeniti činjenicu da

imaš obitelj auto izlete mora babe ugibalište supermarket želju

da te netko uvjeri u suprotno od razočaranja

da je ovo

sve.

